Angelina Mango

**Angelina Mango** (twieldet l-10 ta' April 2001) hija kantanta u kantawtriċi Taljana. Fl-2023 hija pparteċipat fit-22 edizzjoni tat-talent show Taljan *Amici* ta' Maria De Filippi, u ġiet fit-tieni post inġenerali u rebħet il-kategorija tal-kant. Hija rebħet il-Premju Lunezia għall-valur letterarju u mużikali tal-kanzunetta *Ci pensiamo domani*. Hija rebħet il-Festival ta' Sanremo tal-2024 bil-kanzunetta tagħha *La noia*, li biha se tirrappreżenta l-Italja fil-Festival tal-Eurovision tal-2024.

## Bijografija

### 2001−2019: Ħajja bikrija
Angelina Mango twieldet fl-10 ta' April 2001 f'Maratea, fil-provinċja ta' Potenza, Basilicata. Ommha hi Laura Valente, eks kantanta tal-grupp mużikali pop Matia Bazar, u Giuseppe Mango, magħruf sempliċement bħala Mango. Hija trabbiet f'Lagonegro, fil-provinċja ta' Potenza wkoll, flimkien ma' ħuha l-kbir Filippo (li twieled 1995), u t-tnejn għandhom għall-qalbhom il-mużika. Peress li trabbiet f'ambjent ta' familja mużikali, hija tgħallmet tkanta u ddoqq il-pjanu u l-kitarra ta' età żgħira.

F'Settembru 2014, Angelina Mango nkitbet fil-liċeo xjentifiku, qabel ma ssospendiet l-istudji tagħha meta miet missierha fit-8 ta' Diċembru 2014. Fl-2016 marret tgħix f'Milan mal-familja tagħha, fejn kompliet l-istudji tagħha u bdiet tkanta fi grupp mużikali fejn ħuha kien idoqq it-tnabar.

### 2020–2021: ''Monolocale''
Fit-13 ta' Novembru 2020, Angelina Mango ħarġet l-ewwel single tagħha *Va tutto bene*, li antiċipa l-EP tad-debutt tagħha *Monolocale*. Fl-2021 hija fetħet il-kunċerti tal-*Parola Tour* ta' Giovanni Caccamo u ta' Michele Placido, u kantat f'Novembru 2021 matul il-Ġimgħa Mużikali ta' Milan. Fl-istess perjodu, hija ħadet sehem fis-selezzjonijiet ta' *Sanremo Giovani*, bil-kanzunetta *La tua buona colazione*, iżda ma ntgħażlitx fost il-finalisti.

### 2022–2023: parteċipazzjoni f'''Amici'', u l-EP ''Voglia di vivere''
Wara li ffirmat kuntratt ma' Sony Music u bdiet tikteb u tipproduċi kanzunetti ġodda flimkien mal-produttur Enrico Bruni, Angelina Mango pparteċipat fil-Kunċert tal-1 ta' Mejju u fil-kompetizzjoni mużikali Musica da bere fl-2022, fejn rebħet il-Premju *Live*. Fl-istess sena wkoll, hija bdiet tippubblika xi singles, fosthom *Formica*, *Walkman* (prodott minn Tiziano Ferro), u *Rituali*. F'Settembru 2022, hija ħadet sehem bħala mistiedna fil-programm imxandar fuq Rai 3 *Via dei Matti nº0*.

F'Novembru 2022, Angelina Mango ddaħħlet bħala kompetitriċi fit-22 edizzjoni tat-talent show mużikali mxandar fuq Canale 5, *Amici* ta' Maria De Filippi, fejn spiċċat fit-tieni post inġenerali u rebħet il-kategorija tal-kant. Hija fetħet il-kunċert ta' Elisa fl-Auditorium Parco della Musica f'Ruma f'Diċembru, u kantat fil-kunċert imxandar fuq Canale 5, *Capodanno in musica*. Matul il-parteċipazzjoni tagħha f**Amici'', hija ħarġet is-singles ''Voglia di vivere'' u ''Mani vuote''.

Fit-12 ta' Mejju 2023, Angelina Mango ħarġet is-single ''Ci pensiamo domani'', li antiċipat l-EP tagħha ''Voglia di vivere'', li ħarġet fid-19 ta' Mejju 2023. ''Ci pensiamo domani'' telgħet fl-ewwel għaxar pożizzjonijiet fil-klassifika tas-singles u ġiet iċċertifikata bħala diska tal-platinum tripla talli bigħet iktar minn 300,000 kopja. L-EP iddebuttat fit-tieni post fil-klassifika tal-albums Taljani u ġiet iċċertifikata bħala diska tad-deheb talli bigħet iktar minn 25,000 kopja. F'Ġunju u f'Lulju 2023, hija pparteċipat f'xi festivals organizzati mix-xandara nazzjonali tar-radju u tat-televiżjoni, fosthom ''Battiti Live'' u ''TIM Summer Hits''. Fis-6 ta' Ottubru 2023, hija ħarġet is-single ''Che t'o dico a fa**, li waslet fit-tieni post fil-klassifika tas-singles Taljana u ġiet iċċertifikata bħala diska platinum.

### 2024: il-Festival ta' Sanremo u l-Festival tal-Eurovision
Angelina Mango kkompetiet fil-Festival ta' Sanremo tal-2024 u rebħet bil-kanzunetta *La noia*. L-għada filgħodu li rebħet, hija kkonfermat li se tirrappreżenta lill-Italja fil-Festival tal-Eurovision tal-2024.

## Diskografija
Id-diskografija tal-kantanta u l-kantawtriċi Angelina Mango tikkonsisti minn żewġ EPs u disa' singles bħala artista ewlenija.

## EPs

## Singles

### Bħala artista ewlenija

## Dehriet bħala mistiedna

## Televiżjoni

## Premjijiet u nominazzjonijiet

## Referenzi